DEMCO โตสวนโควิด! กำไรปี 63 พุ่ง 57.89% ตุน Backlog แน่น 3.4 พันลบ.
DEMCO โตสวนโควิด! กำไรปี 63 พุ่ง 57.89% ตุน Backlog แน่น 3.4 พันลบ.
1 มี.ค. 2564

นายพงษ์ศักดิ์ ศิริคุปต์ ประธานเจ้าหน้าที่บริหาร บริษัท เด็มโก้ จำกัด (มหาชน) หรือ DEMCO เปิดเผยว่า ผลการดำเนินงานของบริษัทฯในปี 2563 มีรายได้รวม 2,497.12 ล้านบาท ลดลง 15.1% เทียบปี 2562 มีรายได้รวม 2,937.98 ล้านบาท และมีกำไรสุทธิ 55.20 ล้านบาท เพิ่มขึ้น 57.89% เมื่อเทียบกับปี 2562 มีกำไรสุทธิ 34.96 ล้านบาท สาเหตุมาจากการลดลงของค่าใช้จ่ายขายและบริการ ขณะที่อัตรากำไรสุทธิเพิ่มขึ้นจาก 1.19% เป็น 2.21%
“ผลการดำเนินงานในปี 2563 ออกมาเป็นที่น่าพอใจ แม้ส่วนหนึ่งจะได้รับผลกระทบจากสถานการณ์การแพร่ระบาดของไวรัสโควิด-19 ซึ่งเป็นอุปสรรคต่อการเข้าไซต์งานก่อสร้าง และทำให้บางโปรเจคมีการเลื่อนประมูลงานออกไป แต่ด้วยการบริหารต้นทุนอย่างมีประสิทธิภาพ การควบคุมค่าใช้จ่ายด้านการขายและบริการ ทำให้กำไรเติบโตอย่างโดดเด่น เทียบปี 2562”
สำหรับแนวโน้มผลการดำเนินงานในปี 2564 คาดว่าจะเติบโตต่อเนื่อง โดยปัจจุบันมีงานในมือรอรับรู้รายได้ (Backlog) จำนวน 3,465.83 ล้านบาท  และเชื่อว่าหลังสถานการณ์โควิด-19 เริ่มคลี่คลาย การลงทุนของภาครัฐ และเอกชน จะเริ่มเปิดประมูลงานเพิ่มขึ้น โดยเฉพาะในส่วนของงานรับเหมาฯ ยังคงเน้นรับงานภาครัฐ ทั้งการไฟฟ้าฝ่ายผลิตแห่งประเทศไทย (กฟผ.) การไฟฟ้านครหลวง (กฟน.) และการไฟฟ้าส่วนภูมิภาค (กฟภ.) ซึ่งมีงานที่จะเปิดให้ประมูลอีกมูลค่ากว่า 1-2 หมื่นล้านบาท
นอกจากนี้ ยังมีงานประเภทที่เกี่ยวข้องกับการวางระบบไฟเบอร์ออฟติก และท่อก๊าซของบริษัทเอกชน ที่จะมีการลงทุนในปี 2564 ซึ่งจะช่วยผลักดันธุรกิจเติบโตอย่างแข็งแกร่งและมั่นคงในอนาคต